Къэбэрдей-Балъкъэрым и мэкъумэшыщIэхэр «Бжьыхьэ дыщафэ-2017» мыгъэрей выставкэми къыщыхожаныкI
Жэпуэгъуэм и 8-м Мэкъумэш IэнатIэмрэ ерыскъыпхъэ промышленностымрэ я лэжьакIуэм и махуэр ягъэлъэпIащ. Абы ирихьэлIэу жэпуэгъуэм и 4 — 7-хэм Мэзкуу, ВДНХ-м и хэщIапIэм, «Бжьыхьэ дыщафэ-2017» 19-нэ Урысей агропромышленнэ выставкэр щагъэлъэгъуащ.
Мы гъэм УФ-м и мэкъумэшыщIэхэм я зэхыхьэшхуэм щIыналъэ 70-м, апхуэдэу нэгъуэщI къэрал 15-м я предприятэ зэмылIэужьыгъуэу 1400-рэ зэхуишэсат.
Къэбэрдей-Балъкъэрым и мэкъумэш IэнатIэу 23-рэ, щIэныгъэ IуэхущIапIэу 3 выставкэм хэтащ. Апхуэдэщ бгылъэ, жьэгъущIэс щIыпIэхэм жыг хадэхэр щыгъэкIынымкIэ Кавказ Ищхъэрэ щIэныгъэ-къэхутакIуэ институтыр, республикэм Мэкъумэш хозяйствэмкIэ и щIэныгъэ-къэхутакIуэ институтыр, КIуэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетыр.
ЦIыху 25-рэ хъу ди лIыкIуэхэм я пашэу щытар КъБР-м и япэ вице-премьер, мэкъумэш хозяйствэмкIэ министр Говоров Сергейщ. Гупым хэту гъэлъэгъуэныгъэм щыIащ республикэм мэкъумэш хозяйствэмкIэ и министрым и къуэдзэ Шэт МэчрэIил, экономикэ зыужьыныгъэмкIэ министрым и къуэдзэ Белецкая Ольгэ, къэрал властым и федеральнэ органхэмрэ Мэзкуу къалэм и Правительствэмрэ яхудиIэ зэпыщIэныгъэхэмкIэ Къэбэрдей-Балъкъэрым и Iэтащхьэм и лIыкIуэ хэха Губин Геннадий, Урысейм и жыггъэкIхэм я зэгухьэныгъэм и вице-президент, «Бахъсэн и жыг хадэхэр» ООО-м и къызэгъэпэщакIуэ Къаздэхъу Альберт, агробизнесмен цIэрыIуэ-хэу Дэш Хьэсэн («Прохладнэ» ОАО), Къудали Мухьэмэд (Налшык хьэлвэ завод), Щоджэн Руслан («Агро-Инвест» ООО, Нарткъалэ), Бэшорэ Алим («Велес-Агро», Прохладнэ къалэ), Балэ Аслъэн («Фрукт-Трейд» ООО, Шэджэм щIыналъэ), Iэбубэчыр Руслан («Отбор» агрофирмэ, Прохладнэ къалэ), КIуэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетым и ректор Апажэ Аслъэн, щIэныгъэлI, IэщIагъэлI пэрытхэр, агропредприятэ нэхъыфIхэм я менеджерхэр, республикэм Мэкъумэш хозяйствэмкIэ и министерствэм Iуэхур зи пщэрылъ и лэжьакIуэхэр, мэкъумэш IэнатIэм пыщIа жылагъуэ организацэхэм, щIыналъэ хъыбарегъащIэ IуэхущIапIэхэм я лIыкIуэхэр.
Къыхэгъэщыпхъэщ «Урысейм и щIыналъэхэр» Iыхьэм Къэбэрдей-Балъкъэрым и экспозицэм нэхъ къулей зэрыхэмытар. Ди лIыкIуэхэм здашат продукцэ зэмылIэужьыгъуэу 200-м щIигъу. Абыхэм ящыщщ пхъэщхьэмыщхьэ, хадэхэкI консервхэр, мыIэрысэхэр, кхъужьхэр, помидорхэкIхэр, гъэшхэкIхэр, кхъуейхэр, джэдкъазылхэр, нэкулъхэкIхэр, хадэхэкIхэр, гъавэрэ джэшхэкIхэмрэ, нарзаныпсхэр, псыIэфIхэр, хьэлвэр, щIакхъуэхэкIхэр, IэфIыкIэхэмрэ фадэхэкIхэмрэ.
КъищынэмыщIауэ, гъэлъэгъуэныгъэм хэтхэмрэ абы и хьэщIэхэмрэ АПК-м и щIыналъэ инвестицэ проект инхэм хагъэгъуэзащ, мэкъумэш хозяйствэхэм, бгылъэ, жьэгъущIэс щIыпIэхэм, апхуэдэу пщалъэхэм я инновацэ гъэпсыкIэм теухуауэ къыхалъхьа щIэныгъэ къэхутэныгъэхэр зыхуэдэр хуаIуэтащ.
Говоров Сергей Саха-Якутие, Къалмыкъ республикэхэм, Тулэ, Самарэ, Пензэ, Тюмень областхэм я унафэщIхэм яIущIащ, пхъэщхьэмыщхьэр, хадэхэкIхэр, консерв продукцэхэр, гъавэ, джэшхэкI жылапхъэхэр, лыхэкIхэр, гъэшхэкIхэр, нарзаныпсхэр зэращэну-къызэращэхуну щIыкIэр щызэпкърахащ.
Къэбэрдей-Балъкъэрым и экспозицэм еплъащ Урысейм мэкъумэш хозяйствэмкIэ и министр Ткачёв Александр, абы и япэ къуэдзэ Хьэту Жамболэт, УФ-м и МСХ-м и департаментхэм я унафэщIхэр, КПРФ-м, ЛДПР-м я Iэтащхьэхэу Зюганов Генна-дий, Жириновский Владимир, Къэрал Думэм и депутат Харитонов Николай, Урысейм и мэкъумэшыщIэ (фермер) хозяйствэхэм (АККОР) я зэгухьэныгъэм и президент, Къэрал Думэм и депутат Плотников Владимир, БРИКС-м хэт къэралхэу Бразилием, Индием, Ипщэ-Африкэ республикэм, Китайм къикIа лIыкIуэхэр.
Экспозицэм еплъахэм къыхагъэщащ Къэбэрдей-Балъкъэрым и АПК-м и продукцэ лIэужьыгъуэхэм фIагъышхуэ зэраIэр, нэгъуэщIхэм яйм зэрефIэкIыр. Жириновский Владимир и дэIэпыкъуэгъухэм ящыщ зым, цIыху куэд и щыхьэту, ди мыIэрысэхэм я фIагъыр, я къабзагъэр зыхуэдэр Iэмэпсымэ хэхакIэ къипщытати, узыншагъэм зэран хуэхъу нитратхэр хэлъу къыхуэгъуэтакъым.
Апхуэдэу Къэбэрдей-Балъкъэрым и лIыкIуэхэм я унафэщIхэмрэ гупым щыщхэмрэ «Бжьыхьэ дыщафэ-2017» программэм хуагъэхьэзыра Iуэхугъуэхэми жыджэру хэтащ. Апхуэдэщ, къапщтэмэ, АПК-м и инвесторхэм я клубымрэ агробизнес зэIущIэмрэ щызэпкърахахэр. Жылапхъэхэр къэгъэкIыным, мыхьэнэ хэха зиIэ мэкъумэш къэкIыгъэхэм я селекцэхэр гъэунэхуным, псыщIэгъэлъадэм, пхъэщхьэмыщхьэрэ хадэхэкIыу кърахьэлIэм хэгъэхъуэным, жэм гъэшыфIэхэр къэгъэхъуныр къэралым зэрыдиIыгъым, пхъэщхьэмыщхьэ хъумапIэхэр ухуэным, мэкъумэш потребкооперацэхэм зегъэужьыным траухуа сессиехэм, зэхыхьэхэм, зэIущIэ щхьэхуэхэм КъБР-м Мэкъумэш хозяйствэмкIэ и министерствэм и унафэщIхэмрэ республикэм и бизнес зэгухьэныгъэм и лIыкIуэхэмрэ я псалъэ щыжаIащ, Iуэхугъуэ пыухыкIахэр къыщыхалъхьащ.
Къэбэрдей-Балъкъэрым и агропромышленнэ комплексым и инновацэ, инвестицэ ехъулIэныгъэхэм еплъхэм я гукъыдэжыр къаIэту, щэнхабзэ программэ купщIафIэ ягъэлъэгъуащ.
«Бжьыхьэ дыщафэ-2017» 19-нэ Урысей агропромышленнэ выставкэм зэпеуэмкIэ и комиссэм Къэбэрдей-Балъкъэрым и АПК-м и предприятэхэм я зэфIэкIым хуэфащэ пщIэ къыхуищIащ. Республикэм и предприятэхэм, и щIэныгъэ IуэхущIапIэхэм я жэрдэмыщIэхэмрэ продукцэ лIэужьыгъуэхэмрэ къанэ щIагъуэ хэмыту, медалхэр, щIыхь дипломхэр къыхуагъэфэщащ.
Налшык хьэлвэ заводым и IэдакъэщIэкIхэм дыщэ медалу 7 (унафэщIыр Къудали Мухьэмэдщ), «Велес» компание гупым-дыщэ медалу 5, дыжьыну — 4, жэз медалу 1 (унафэщIыр Бэшорэ Алимщ), Налшык гъэш комбина-тым и продукцэхэм дыщэ медалу 5 (унафэщIыр Якубов Шамсудинщ) къахьащ. Псори зэхэту Къэбэрдей-Балъкъэрым и лIыкIуэхэм медаль 38-рэ къыздашащ. Абыхэм ящыщу 29-р дыщэщ, 7-р дыжьынщ, 2-р жэзщ.
«Бжьыхьэ дыщафэ- 2017» гъэлъэгъуэныгъэм зэпеуэмкIэ и жюрим, выставкэм зегъэужьыным хуищIа хэлъ- хьэныгъэм папщIэ, КъБР-м и Правительствэм Гран-при дамыгъэ хэха къыхуигъэфэщащ.
«Бжьыхьэ дыщафэ-2017» Урысей агропромышленнэ выставкэр Мэкъумэш хозяйствэмрэ ерыскъыпхъэм елэжь промышленностымрэ я лэжьакIуэм и махуэм и щIыхькIэ Съездхэм я Кремль уардэунэм къы-щызэрагъэпэща гуфIэгъуэ зэIущIэм щызэхуащIыжащ.
Дыгъужьокъуэ Борис.
